钦定古今图书集成/明伦汇编/氏族典/第230卷 > 杨沃衍
## 钦定古今图书集成/明伦汇编/氏族典/第230卷 > 杨沃衍

按《金史杨沃衍传》：“沃衍，一名斡烈，赐姓兀林荅，朔州
静边官庄人，本属唐和迪刺部族，少尝为北边屯田
小吏，朝命徙唐括族内地，沃衍留下徙，率本部族愿
从者入保朔州南山茶杞沟，有众数千，推沃衍为招
抚使，与大兵战，连获小捷，及乏食，遂行剽劫。朝廷遣
人招之，沃衍即以众来归，宣宗遂以为武州刺史。未
几，大兵来攻，死战二十七昼夜，不能拔，乃退”，时贞祐
二年二月也。既而以武州终不可守，令沃衍迁其军
民驻岢岚州，以武州功擢为本州防御使，俄升岢岚
为节镇，以沃衍为节度使。兴定元年春，上以沃衍累
有战功，赐今姓，遥授通远军节度使。是冬，伐宋。二年
正月，捷报至，上大喜，诏迁沃衍官一阶，遥授知临洮
府事。元光元年正月，遥授中京留守。六月，进拜元帅
右监军。二年，北兵攻凤翔，还道出保安，沃衍遣提控
完颜查剌破于石楼台，前后获马二百，符印数十。正
大二年，进拜元帅左监军，遥领中京留守。《三峰山》之
败，沃衍走钧州，其部曲白留奴杲刘胜既降，请于大
帅，愿入钧招沃衍。大帅质留奴令胜入钧见沃衍，道
大帅意，沃衍拔剑斫之。遂遗语部曲后事，望汴京，拜
且哭曰：“无面目见圣朝，惟有一死耳！”即自缢。部曲举
火焚之，从死者十馀人。沃衍死时年五十二。